„ Það voru engin skilaboð og það veit enginn neitt . Við vorum stödd hérna úti á flugvelli í Manila , áttum bókað flug klukkan átta í kvöld og vorum tveimur tímum frá því að sleppa af eyjunni . “ Þetta segir Einar Magnús Nielsen , sem staddur er í Manila í Filippseyjum ásamt dóttur sinni Evu Marín Einarsdóttur Nielsen , í samtali við mbl.is . Feðginin hafa verið á ferðalagi um Filippseyjar undanfarið en því ferðalagi átti að ljúka með heimför fyrr í dag . Einar og Eva voru komin út á flugvöll í Manila , voru búin að skila af sér töskum og biðu eftir fluginu sínu sem átti að fara um hádegisbil í dag ( klukkan átta að staðartíma í Manila ) þegar flugi þeirra var aflýst . Ástæðan var sú að eitt virkasta eldfjall Filippseyja , Taal , sem staðsett er í um 65 kílómetra fjarlægð frá Manila , byrjaði að spúa öskuskýi langt upp í himininn . Yfirvöld gripu fljótlega til varúðarráðstafana sem fólu meðal annars í sér að öllu áætlunarflugi var aflýst . Voru heppin að finna hótel Einar og Eva fóru beint af flugvellinum að leita sér að hóteli til að gista á yfir nóttina að minnsta kosti og voru heppin að finna eitt slíkt í um það bil klukkustundar fjarlægð frá flugvellinum . Á leiðinni frá flugvellinum sáu þau að askan var byrjuð að leggjast yfir borgina og bíla sem margir voru orðnir öskugráir á litinn . „ Við vorum heppin að komasat á hótel en það verður ekki sagt um alla sem voru á flugvellinum því hann var alveg stappfullur af fólki , “ segir Einar og bætir við að þau hafi ekki hugmynd um hvenær áætlunarflug hefjist aftur og hvenær þau komist aftur til Íslands . „ Miðað við það sem ég sá í fréttum hérna á hótelinu þá verður þetta ekkert skoðað fyrr en í hádeginu á morgun . Þetta er svo svakalegt magn af ösku sem er að koma upp að ég á ekki von á því að það verði flogið á morgun og ég efast um að við komumst heim fyrr en í lok vikunnar . Ég er alla vega búinn að láta þau á hótelinu vita að við verðum hérna alveg þangað til við fáum flug heim . “ Öskuskýið er gríðarlegt að stærð og líklegt þykir að það trufli flugsamgöngur í einhverja daga hið minnsta . AFP Lítur ekki vel út fyrir íbúa í nágrenni við eldfjallið Töluvert hefur verið um jarðskjálfta á svæðinu í grennd við Taal og hafa yfirvöld varað við því að hættulegt eldgos geti hafist á hvaða augnabliki sem er á næstu dögum og vikum . Tvö þúsund manns að minnsta kosti hafa þurft að yfirgefa heimili sín og líklegt er að sú tala hækki enn meira á næstu klukkustundum enda er hættulegt að anda að sér öskunni . Töluverður fjöldi fólks býr á svæðinu nálægt Taal auk þess sen það er mjög vinsælt meðal ferðamanna . „ Þeir sögðu í fréttunum áðan að nálægt upptökunum sé öskufallið gríðarlega mikið . Þetta er svo mikið að þetta er farið að líkjast öskufallinu úr Eyjafjallajökli og þetta lítur ekki vel út fyrir íbúa í nágrenni við eldfjallið , “ bætir Einar við að lokum .